**NOTA INFORMATIVĂ**

**la proiectul Hotărârii Guvernului privind aprobarea semnării Contractului de finanțare între Republica Moldova şi Banca Europeană de Investiții privind implementarea proiectului „Deșeuri solide în Republica Moldova”**

1. **Descrierea tratatului.**

**Informații generale.**

Unul din obiectivele Republicii Moldova constă în gestionarea conformă a deșeurilor solide prin dezvoltarea infrastructurii şi a serviciilor necesare pentru a proteja în mod adecvat mediul înconjurător la nivel naţional şi local. În acest sens, o importanță majoră reprezintă implementarea Proiectului “Deșeuri solide în Republica Moldova”.

Astfel, ținând cont de faptul că valoarea totală a proiectului a fost estimată la 200 mil. EUR, o parte ce va fi acoperită din contul împrumuturilor/granturilor din partea altor creditori/donatori, Banca Europeană de Investiții urmează să acorde Republicii Moldova un împrumut în valoare de 100 mil. EUR în scopul implementării Proiectului. Împrumutul respectiv va fi debursat în mai multe tranșe prin semnarea Contractelor de Finanțare, prima find estimată a fi în valoare de 25 000 000 EUR.

Este necesar de specificat că, la data de 21 octombrie 2015 a fost aprobat de către Consiliul Băncii Europene de Investiții (BEI) un *Împrumut-cadru pentru acordarea suportului în elaborarea/implementarea Strategiei naționale de gestionare și tratare a deșeurilor solide, în valoare de 100 mil. EUR*. Conform procedurilor BEI în perioada următorilor 4 ani de la aprobare se necesită semnarea primei tranșe a împrumutului (în valoare de 25 mil.EUR) orientată spre implementarea acțiunilor de gestionare a deșeurilor solide în unele localități din țară care vor fi identificate la o etapă ulterioară.

Totodată, menționăm că în cazul semnării Împrumutului-cadru se va oferi și componenta de Grant din cadrul Fondului Trust pentru Asistenţa Tehnică al Parteneriatului Estic (EPTATF) pentru elaborarea studiilor de fezabilitate în oferirea soluțiilor pe termen lung la nivel regional și suportului ulterior în implementarea proiectelor regionale. Astfel, componenta de Grant a Instrumentului Uniunii Europene Facilitatea de Investiții pentru Vecinătate (NIF) în mărime indicativă de 10 mil. EUR va deschide oportunitatea accesării altor instrumente financiare nerambursabile de la alți parteneri externi de dezvoltare.

**Informații privind conținutul tratatului.**

Este de menționat faptul că scopul Contractului de finanțare ce urmează a fi negociat și semnat ulterior constă în asistarea Republicii Moldova în dezvoltarea infrastructurii de management al deșeurilor în unele localități din Republica Moldova.

Implementarea acestui Contract de finanțare nu necesită amendarea sau substituirea altor tratate în vigoare.

1. **Analiza de impact.**

**Informații generale.**

Actualitatea Contractului de finanțare este determinată de necesitatea implementării proiectului „Deșeuri solide în Republica Moldova”, care va permite modernizări și dezvoltări ale sistemelor și facilităților regionale de gestionare a deșeurilor solide în Republica Moldova.

Totodată, importanța inițierii negocierilor asupra Contractului de finanțare rezultă din necesitatea realizării obiectivelor stabilite în cadrul Strategiei de gestionare a deșeurilor pentru Republica Moldova 2013-2027 ce propune stabilirea a opt regiuni de deșeuri solide delimitate în funcție de generarea de deșeuri, situația geografică și constrângerile de infrastructură.

Astfel, în urma semnării Contractului de finanțare, Banca Europeană de Investiții urmează să acorde Republicii Moldova un împrumut suma căruia să nu depășească valoarea de 25 000 000 Euro pentru:

- construcția de noi depozite sanitare,

- instalații de recuperare a materialelor,

- instalații de compostare,

- instalații de digestie anaerobă,

- instalații de tratament biologic mecanic,

- containere de colectare a deșeurilor și vehicule pentru colectare mixtă și separată,

- stații de transfer,

- închiderea și reabilitarea depozitelor de gunoi.

De asemenea, Banca Europeană de Investiții va accepta finanțarea altor investiții în domeniul deșeurilor solide, în urma unor evaluări separate.

**Aspectul politic, cultural, social.** Prevederile Contractului de finanțare nu contravin politicii externe promovate de către Republica Moldova. Mai mult ca atât, Contractul de finanțare corespunde obiectivelor din cadrul Strategiei de gestionare a deșeurilor pentru Republica Moldova 2013-2027.

**Aspectul economic și de mediu.** Contractul de finanțare nu conține prevederi care ar avea repercusiuni negative asupra economiei și mediului Republicii Moldova.

**Aspectul normativ.** Contractul de finanțare în cauză nu vine în contradicție cu legislația națională și tratatele internaționale la care Republica Moldova este parte. Semnarea acestuia nu implică adoptarea unor acte noi și nici modificarea celor existente.

**Aspectul instituțional și organizatoric.** Aplicarea prevederilor Contractului prevede și crearea unei Unități de Managment al Proiectului, ce urmează a fi discutată în contextul negocierilor.

În același timp, Ministerul Finanțelor este entitatea responsabilă de inițierea negocierilor și semnarea Contractului. Ministerul Agriculturii, Dezvoltării Regionale și Mediului va asigura supravegherea generală și responsabilitatea pentru implementarea Proiectului.

**Aspectul financiar.** Contractul de finanțare în cauză prevede acordarea unui împrumut Republicii Moldova din partea Băncii Europene de Investiții în valoare ce nu depășește suma de 25 000 000 Euro.

**Aspectul temporar.** Contractul de finanțare intră în vigoare la data la care Banca Europeană de Investiții expediază Republicii Moldova notificarea privind acceptarea de către Bancă a dovezilor solicitate în Secţiunea 12.03 (Efectivitatea contractului) ale Contractului de finanțare.

Contractul de finanțare este guvernat/reglementat de către dreptul Luxemburgului (Luxembourgish Law). În acest caz, Acordul nu poate fi considerat tratat internațional și nu poate fi încheiat conform Legii 595/1999 privind tratatele internaționale. Legea aplicabilă este Legea nr. 419 din 22.12.2006 cu privire la datoria sectorului public, garanțiile de stat și recreditarea de stat. Astfel, pentru inițierea negocierilor și aprobarea semnării Contractului de finanțare a fost elaborată Hotărârea Guvernului.

1. **Procedura negocierilor**

La inițiativa Ministerului Finanțelor a fost prezentată propunerea de inițiere a negocierilor și aprobarea semnării Contractului de finanțare între Republica Moldova şi Banca Europeană de Investiții privind Proiectul “Deșeuri solide în Republica Moldova” în scopul îndeplinirii măsurilor stipulate în Strategia de gestionare a deșeurilor pentru Republica Moldova 2013-2027.

Contractul va fi semnat între Republica Moldova şi Banca Europeană de Investiții.

Intrarea în vigoare a Contractului este condiționată de obligațiile expuse în Secţiunea 12.03 (Efectivitatea contractului) a Contractului de finanțare.

**Ministru Natalia GAVRILIȚA**